Comença la licitació del Centre d'Envelliment Actiu i Centre de Dia Port de Sagunt
17 d’octubre 2024

![](/media/fkzbw0ye/economato_c-poner-al-principio.jpg?width=850&height=566.6666666666666)

Llum verda al nou Centre d'Envelliment Actiu (CEA) i Centre de Dia Port de Sagunt. L'alcalde de Sagunt, Darío Moreno, i la vicepresidenta i consellera de Serveis Socials, Igualtat i Habitatge de la Generalitat Valenciana, Susana Camarero, han anunciat hui l'inici de la licitació de les obres, que suposaran la remodelació de l'antic Economat d'Alts Forns del Mediterrani per a convertir-lo en un centre destinat a l'atenció de les persones majors i la promoció de l'envelliment saludable.

Així, després d'una reunió de treball entre totes dos administracions, Moreno i Camarero s'han desplaçat a l'antic Economat d’AHM, on han confirmat l'inici del procés de tramitació administrativa per a poder executar la construcció del CEA i Centre de Dia "com més prompte millor".

![](/media/cf0bwmmx/img_1865_c.jpg?width=850&height=566.6666666666666)

"La Generalitat ja ha publicat la licitació del projecte de rehabilitació de l'antic Economat dels Alts Forns del Mediterrani per un total de 5.248.985 euros", ha informat la vicepresidenta, en una visita a l'antic Economat d’AHM. Camarero ha detallat que les obres, que inclouen la rehabilitació de 4.005 metres quadrats per a albergar els dos recursos per als quals es destina, s'iniciaran, previsiblement, en 2025.

"Hui és un dia positiu per al municipi, per a la ciutadania i per al nostre patrimoni industrial", ha afirmat l'alcalde de Sagunt, Darío Moreno, qui ha explicat que els avanços en el CEA i Centre de Dia Port de Sagunt arriben "després de mesos de treball entre totes dos institucions". "Agraïm a la vicepresidenta i el seu equip la voluntat de col·laboració i la sensibilitat que han demostrat amb una demanda històrica de la ciutat", ha dit Moreno. "Des de l'Ajuntament hem traslladat sempre que la reforma de l'Economat era una necessitat urgent. D'una banda, perquè és prioritari oferir una atenció i unes cures de qualitat als i les nostres nostres majors. I, per una altra, perquè continuem recuperant un espai més de La Gerència", ha detallat.

![](/media/jdupunsi/img_1883_c.jpg?width=850&height=566.6666666666666)

L'alcalde de Sagunt s'ha mostrat "satisfet" amb el desbloqueig d'un projecte, "que va ser elaborat per l'Ajuntament, malgrat ser una competència autonòmica, per a facilitar i agilitzar al màxim el procés". "La nostra mà sempre està estesa per a avançar en iniciatives tan importants com esta i, en este cas, estem molt agraïts perquè hem trobat en la vicepresidenta una aliada per a poder continuar amb el CEA i Centre de Dia", ha conclòs.

El nou Centre de Dia comptarà amb 50 places i se situarà en la primera planta. El CEA, situat en la planta superior, complementarà el servici de l'actual CEA Port de Sagunt, instal·lat enfront de l'Economat.

D'acord amb les condicions de la cessió, la Conselleria equiparà i dotarà els nous espais dels mitjans humans i materials necessaris per a la seua posada en marxa i a més s'encarregarà del manteniment, conservació i reparació d'estos.

![](/media/en3l1zut/img_1913_c.jpg?width=850&height=566.6666666666666)

**Pla Viu a Sagunt**

Durant la visita a Sagunt, la vicepresidenta i l'alcalde també han abordat la situació de l'habitatge de protecció pública a la ciutat i han remarcat que "Sagunt va ser un dels primers municipis a cedir sòl per a ús públic a la Generalitat".

Sagunt és un municipi adherit al Pla Viu amb una cessió de sòl de dos parcel·les de 864 m² i 4709 m² i compta amb 200 habitatges projectats de protecció oficial.

![](/media/5s5nfbij/img_1902_c.jpg?width=850&height=566.6666666666666)

La vicepresidenta del Consell ha remarcat que "l'habitatge és un problema de tots i només sumant esforços, idees i treballant de manera conjunta podrem resoldre el repte d'oferir els habitatges que necessiten els nostres veïns de Sagunt".

Cal recordar que el Consell, a través de l’EVHA, ha invertit en matèria de rehabilitació d'habitatges 2,3 milions d'euros, dins del pla d'ajudes de rehabilitació d'edificis, en el grup d'habitatges Baladre II, que compta amb 122 habitatges, de les quals 105 són de la Generalitat.

![](/media/qg4louqt/img_1984_c.jpg?width=850&height=566.6666666666666)

![](/media/bo0cl5bz/img_2128_c.jpg?width=850&height=566.6666666666666)

![](/media/v0bhul4e/cea_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/comenca-la-licitacio-del-centre-d-envelliment-actiu-i-centre-de-dia-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/comenca-la-licitacio-del-centre-d-envelliment-actiu-i-centre-de-dia-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comenca-la-licitacio-del-centre-d-envelliment-actiu-i-centre-de-dia-port-de-sagunt/ "Linked In")
*   [](mailto:?body=https://aytosagunto.es/va/actualitat/comenca-la-licitacio-del-centre-d-envelliment-actiu-i-centre-de-dia-port-de-sagunt/)